भेल पुलकित दिग - दिगन्त,
आ खीलि उठल हर अन्तरा१ ।
 स्वागतहि आगत वसन्तक,
सजि रहल ई वसुन्धरा । ।
 कास केर तजि श्वेत अभरण,
पहीरि कुसुमक ललित पहिरन,
कऽ सकल सिंगार हर्षित,
कर प्रतिक्षा वसुन्धरा ।
 भेल पुलकित दिग दिगन्त, आ खीलि उठल हर अन्तरा । ।
 चानने मलयक सुवासित,
सौरभेँ पुष्पक प्रभावित,
करय गमगम, मुदित हर कण,
हर दिशा, हर अन्तरा२ ।
 भेल पुलकित दिग दिगन्त, आ खीलि उठल हर अन्तरा । ।
 हँसि रहल निमिलित कमलदल,
मुद मनेँ अलिदलक सञ्चर,
मुदित, हर्षित, लसित कोकिल,
गाबय स्वागत अन्तरा३ ।
 भेल पुलकित दिग दिगन्त, आ खीलि उठल हर अन्तरा । ।
 २) अन्तरा = दू (दिशाक) बीच मे स्थित (जगह या स्थान)
३) अन्तरा = गीतक आखर (सामान्य शब्देँ)